Justiitsministeerium kavandab majanduskuritegudes süüdi mõistetutele karistuseks sunnitööd.    Siberisse ja põhja-aladele kavandatakse kuni kaheksa erilist nn paranduskeskust, kus majanduskuritegudes süüdi mõistetud hakkavad tegema tehastes ja ehitusel rasket kvalifitseerimata tööd, teatas Venemaa vanglate ülem Aleksandr  Reimer Svobodnaja Pressale.    Süüdimõistetud hakkavad elama vabakäiguvangidena ühiselamu tüüpi elamutes. Näiteks inimese surnuks sõitnud autojuht hakkab oma igakuisest sunnitööpalgast maksma 5-20 protsenti kannatanu perele.    Justiitsminister Aleksandr Konovalovi poolt ette valmistatud seaduse projekt on praegu läbi vaatamisel president Dmitri Medvedevi administratsioonis ja saadetakse Riigiduumasse kevadsessioonil vastu võtmiseks.    Sunnitöö rakendamisel on Venemaal pikaajalised  ja lähiminevikku ulatuvad traditsioonid. Tsaari ajal oli sunnitöö levinud. Stalini režiimi majandus seisis suures osas sunnitööliste õlgadel. Nõukogude Liit moderniseeris sunnitöö 1960nendatel aastatel rahvakeeli nn keemia nime kandnud karistusviisiks, mis kasutas lööktööobjektidel vabakäiguvange. Alles 1990nendatel aastate alguses loobuti Nõukogude Liidus sellest karistusviisist.    President Dmitri Medvedevi nõuandjad soovitavad kasutada haritud ja võimekaid sunnitöölisi riigi  moderniseerimisplaanide ellu viimisel.    18. jaanuaril soovitas presidendi inimõiguste koostöökoja liige Aleksandr Auzan suunata endine suurärimees, praegu maksupettuse süüdistusega pikaks ajaks vangi mõistetud Mihhail Hodorkovski vabakäiguvangina Moskva lähedale rajatavasse Skolovo innovatsioonikeskusesse.    Hodorkovski ja veel mitmed vangistatud helged pead saaksid niimoodi aidata kaasa Medvedevi poolt tagant lükatava Venemaa moderniseerimisplaani ellu viimisele.    Ka Stalini ajal loodi  mitmed sõjalised ja tehnilised saavutused just vangilaagrites töötavate teadlaste poolt.    Eesti Päevaleht